འདི་འདྲ་ལ་བསམས་ཚེ།སྔོན་ཀཱ་མ་ལ་ཤཱི་ལ་དང་རྒྱ་ནག་ཧྭ་ཤང་མ་ཧཱ་ཡ་ན་གཉིས་ཀྱིས་རྩོད་པ་གནང་སྐབས་རང་གི་རིགས་པའི་སྒྲུབ་བྱེད་དུ་མདོ་ལུང་བརྒྱད་ཅུ་དྲངས་པར་གྲགས་པ་དེ་ལ་ཡང་བློ་གཏད་རྒྱུ་ཅང་མེད་ལ།མཁས་པའི་བཤད་རྒྱུན་དུ་སྐབས་དེར་ཧྭ་ཤང་མ་ཧཱ་ཡ་ནས་མདོ་སྡེ་བརྒྱད་ཅུའི་ཁུངས་ཟེར་བའི་དཔེ་ཆ་ཞིག་བརྩམས་པར་གྲགས།འོན་ཀྱང་།འགའ་ཞིག་གིས་དཔེ་ཆ་དེའི་རྩོམ་པ་པོ་ཧྭ་ཤང་མ་ཧཱ་ཡ་ན་མིན་པར་སྤུག་ཡེ་ཤེས་དབྱངས་ཞེས་པས་བརྩམས་པར་བཞེད།མཁས་དབང་དགེ་ཆོས་ཀྱིས་འཇང་དགུན་ཆོས་ཤིག་ཏུ་རྣམ་འགྲེལ་རྩ་བའི་ཚིག་ཟུར་འགའ་རེ་བཅོས་ཏེ་རང་གི་སྒྲུབ་བྱེད་དུ་དྲངས་ནས་རྣམ་འགྲེལ་རྩ་བ་བློ་ན་ཡོད་པ་དག་ཀྱང་མགོ་བོ་འཁོར་དུ་བཅུག་པ་ལྟ་བུའི་བཤད་རྒྱུན་ཡོད་པ་སོགས་ཀྱང་འདྲའོ།།